《首春南园作》
清代·刘应陛

初景览澄霁，芳林霭余清。连峰抗高馆，曲流带层城。

下帷志安逮，灌园力交营。绿水春始波，紫䖀路渐荣。

潜虬奋阴壑，时禽变春声。怀新恐节逝，进德戒处盈。

邱樊守虚寂，素履惭幽贞。兰皋信延伫，觞咏陶孤情。

谢生感飞鸿，楚客吟芳蘅。物候足可娱，偃仰依紫荆。

作者简介：刘应陛，字觐宸，号胎簪，信阳人。乾隆乙酉举人。有《胎簪山房诗稿》。